|  |  |
| --- | --- |
| Liisa-Ly PakostaJustiits- ja digiministerliisa-ly.pakosta@just.ee  | 23.08.2024 |

Lugupeetud minister

I ja II astme kohtute juhid arutasid 22.08.2024 toimunud nõupäeval eelarve vähendamise vajadusega seonduvat ning otsustasid teha alljärgnevad ettepanekud, mis läbi tulude suurendamise väldiks vajadust eelarvet vähendada. Lisaks pakume välja ka võimalused I ja II astme kohtute 2025.-2027. a. kulude kokkuhoiuks.

Rõhutame, et I ja II astme kohtute eelarve vähendamisel tuleb hoiduda õigusemõistmist kui kohtute põhitegevust pärssivatest lahendustest vähemalt seni, kuni sellise sammu mõju ei tasanda kohtute tööd vähendavad seadusemuudatused ja digilahendused. Eelkõige tööjõukulude kärpimine (sh kohtuniku ametikohtade täitmata jätmine) tooks niigi ülekoormatud kohtusüsteemis kaasa kohtuasjade menetlusaja arvestatava pikenemise ning seaks löögi alla igaühe õiguse tõhusale kohtulikule kaitsele. Taolised lahendused on mõeldavad üksnes viimase võimalusena. Seetõttu peame oluliseks aastatel 2024-2025 pensionile siirduvatest kohtunikest vabanevate ametikohtade täitmiseks konkursside väljakuulutamist ning juba välja kuulutatud konkursside lõpule viimist. Juba välja kuulutatud konkursside tühistamine oleks konkursist osavõtjate ning kohtute suhtes ka sõnamurdlik.

**Tulude suurendamine**

|  |  |  |  |
| --- | --- | --- | --- |
| **Tulude suurenemine, eurot** | **2025** | **2026** | **2027** |
| Kinnistamistoimingute riigilõivude laekumise suurenemine | 4 000 000 | 4 000 000 | 4 000 000 |
| Registritoimingute riigilõivude laekumise suurenemine | 1 500 000 | 1 500 000 | 1 500 000 |
| Kohtumenetluse riigilõivude laekumise suurenemine |   | 2 000 000 | 2 000 000 |
| Äriregistri trahvide laekumise prognoosi suurendamine | 1 000 000 | 1 000 000 | 1 000 000 |
| **Kokku**  | **6 500 000** | **8 500 000** | **8 500 000** |

Riigilõivuseaduse muutmise seaduse eelnõu kinnistusraamatu ja äriregistri toimingutelt tasutavate lõivude määrade tõstmiseks on töös. Lõivumäärade suurenemisel kasvavad tulud 5,5 milj eurot aastas, isegi kui tehingute arv 10-11% väheneb.

Kohtumenetluse riigilõivude määrade tõstmine vajab seadusemuudatust. Lõivude suurendamisel 10‑15% võrra ja kohtusse saabuvate asjade arvu püsimisel 2023. aasta tasemel, kasvavad tulud 2,0 milj eurot aastas.

Äriregistri trahvide laekumise prognoosi suurendamine 1,0 milj euro võrra aastas baseerub 2024. aasta 7 kuu andmetel ning väljasaadetud trahviteatiste mahul.

**Kulude vähendamine**

1. Kinnisvara

|  |  |  |  |
| --- | --- | --- | --- |
| **Kulude vähenemine, eurot** | **2025** | **2026** | **2027** |
| RKAS kulude, sh käibemaks, ajutine vähenemine | 502 558 |   |   |
| RKAS kulude, sh km, püsiv kokkuhoid aastas | 401 890 | 401 890 | 401 890 |
| **Kokku** | **904 448** | **401 890** | **401 890** |

Kinnisvarakulude ajutine vähenemine 2025. aastal summas 502,6 tuh eurot on seotud Tartu kohtute paiknemisega asenduspindadel.

Kinnisvarakulude püsiv kokkuhoid tuleneb Paide Kohtu- ja Riigimaja moodustamisest ning Põlva kohtumaja sulgemisest.

1. Digilahendused

Kohtute hinnangul on poole aasta perspektiivis vajalik ja võimalik kasutusele võtta digilahendused suulisel ja kirjalikul tõlkimisel ning istungute protokollimisel. Digilahenduste mõjude hindamisel kohtute tegevuskuludele on arvestatud nende järkjärgulise rakendamisega. Kui 2025. aastal vähenevad tegevuskulud 345 tuh eurot, siis 2027.aastal aga 1,25 milj eurot.

|  |  |  |  |
| --- | --- | --- | --- |
| **Kulude vähenemine, eurot** | **2025** | **2026** | **2027** |
| Tegevuskulude vähenemine  | 345 000 | 850 000 | 1 245 000 |

1. Paberarhiivi digiteerimine ja hävitamine

Pabertoimikute digiteerimise ja hävitamise eesmärk on vähendada riski, et kohtutoimikud satuvad võimaliku agressiooni korral ründaja kätte. Digiteerimise tulemusel väheneb arhiivitöö maht ning arhiivipinna vajadus.

|  |  |  |  |
| --- | --- | --- | --- |
| **Kulude vähenemine, eurot** | **2025** | **2026** | **2027** |
| Tegevuskulude vähenemine  | 110 000 | 170 000 | 200 000 |

1. Seadusemuudatused

Kohtud toetavad varasemalt arutluse all olnud seadusemuudatusi:

* Rahvakohtunike institutsioonist loobumine. Kohtute kulud vähenevad rahvakohtunikele makstavate hüvitiste ja tasude arvelt vähemalt 100 000 eurot aastas.
* Rahvastikuregistri järgse elukoha aadressile (ja/või elektrooniliselt *eesti.ee* e-posti aadressile) saadetud dokumentide lugemine kätte toimetatuks. Dokumentide kättetoimetamise lihtsustamisega säästavad kohtud korduvate kättetoimetamise katsetega seotud postikulu ning kohtuametnike tööaega.

|  |  |  |  |
| --- | --- | --- | --- |
| **Kulude vähenemine võrreldes 2024.a., eurot** | **2025** | **2026** | **2027** |
| Rahvakohtunike institutsioonist loobumine | 50 000 | 100 000 | 100 000 |
| Kättetoimetamine Rahvastikuregistri järgse elukoha aadressile | 250 000 | 500 000 | 500 000 |
| **Kokku** | **300 000** | **600 000** | **600 000** |

**Kohtute ettepanekute mõjul on 2025. aastal võimalik kokku hoida 1,66 milj eurot kulusid, 2026. aastal 2,02 milj eurot kulusid ning 2027. aastal 2,45 milj eurot kulusid.**

Kohtud on viimastel aastatel tsentraliseerinud mitmed tugiteenused: tõlke- ja arhiivitöö, samuti infotelefoniteenuse. Tugiteenuste tsentraliseerimisega on kaasnenud töökorralduse tõhustamine ning ametikohtade vähenemine.

Kui kohtute ettepanekute analüüsimisel selgub, et neile lisaks oleks vaja siiski kaaluda täiendavaid kärpeid, palume sellest kohtujuhte teavitada ning anda võimalus täiendavate ettepanekute esitamiseks.

Lugupidamisega

Tiina Pappel

Tartu Ringkonnakohtu esimees